Хафез
Да вдигнем своето лице…

Превод от персийски (фарси): Йордан Милев, 1969

chitanka.info

Да вдигнем своето лице и да се молим. Помощ!

За моята раздяла с теб, за мъката ми — помощ!

Сърцето си загубвам аз, приятели, къде сте?

И лекар няма ли, и лек да го лекува? Помощ!

О, не в нетърпеливостта ще се намери изход,

а птицата на радостта зовете всички: помощ!

Изсъхна моя смях. Къде е Харабат вълшебен,

за да започне моя ден с веселието… Помощ!

Макар че тя ме нарани и си отиде тъжна,

върнете я, за бога, пак върнете ми я. Помощ!

Сърце, понеже твоя дял е всекидневно тежък,

във ритъма си потърси от смели хора помощ.

Тревожен съм: Хафез къде отнесе свойте песни?

Пред тях да спрем на колене и да повторим: помощ!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.